ພັກລັດຖະບານ ໄດ້ຮັບ ໄຊຊະນະ ໃນການເລືອກຕັ້ງ ທີ່ຢູ​ເຄຣນ
ພັກ​ Party of the Regions ຂອງປະທານາທິບໍດີຢູ​ເຄຣນ ທ່ານ Vikto Yanukovych ​ ​ໄດ້​ຮັບ​ຄະ​ແນນ​ສຽງ​ ຫຼາຍ​ກວ່າ 36%.
ປາກົດວ່າ ພັກທີ່ປົກຄອງປະເທດຢູເຄຣນ ຢູ່ໃນປະຈຸບັນນີ້ ແມ່ນຍັງຈະສືບຕໍ່ມີສຽງສ່ວນຫຼາຍຢູ່ໃນສະພາ ຫຼັງຈາກການ ເລືອກຕັ້ງໄດ້ຜ່ານໄປ ໃນວັນອາທິດວານນີ້ ຄະນະກໍາມະການເລືອກຕັ້ງ ກ່າວໃນວັນຈັນມື້ນີ້ວ່າ ຈາກການນັບ ບັດຄະແນນສຽງໄປແລ້ວ ປະມານ 1/3 ນັ້ນ ພັກ Party of the Regions ຂອງປະທານາທິບໍດີຢູເຄຣນ ທ່ານ Vikto Yanu- kovych ແມ່ນໄດ້ຮັບຄະແນນສຽງຫຼາຍກວ່າ 36% ແລະພັກ ຄອມມິຍນີສແຫ່ງຢູເຄຣນ ທີ່ເປັນພາຄີກັບທ່ານ Yanukovych ຢູ່ໃນສະພານັ້ນ ມາໃນອັນດັບ 3 ໂດຍໄດ້ຮັບ 15% ຂອງບັດທີ່ ນັບໄປແລ້ວນັ້ນ ໄຊຊະນະຂອງພັກທີ່ກໍາອໍານາດຢູ່ນີ້ ແມ່ນຈະເຮັດໃຫ້ການນໍາພາຂອງທ່ານ Yanukovych ມີຄວາມໝັ້ນຄົງຍິ່ງຂຶ້ນ ທ່ານກໍາລັງຢູ່ໃນລະຫວ່າງກາງຂອງການ ຄອງຕໍາແໜ່ງປະທານາທິບໍດີ ໄລຍະ 5 ປີນັ້ນ ທີ່ໄດ້ເຫັນການເພີ່ມພູນຂຶ້ນຂອງອໍານາດຂອງ ປະທານາທິບໍດີ ແລະການເປັນປໍລະປັກກັບຝ່າຍຕາເວັນຕົກ ຍ້ອນການຈໍາຄຸກຄູ່ແຂ່ງຂອງ ທ່ານ ຄືຜູ້ນໍາພັກຝ່າຍຄ້ານ ອະດີດນາຍົກລັດຖະມົນຕີ Yulia Tymoshenko ຊຶ່ງພັກປິຕຸພູມ ຂອງທ່ານນາງ ທີ່ສະໜັບສະໜຸນຕາເວັນຕົກ ໄດ້ຮັບ 20% ຂອງຄະເເນນສຽງ ອີກສອງພັກທີ່ສະໜັບສະໜຸນຕາເວັນຕົກຄືກັນ ທີ່ຍັງໃໝ່ຕໍ່ເວທີການເມືອງລະດັບປະເທດນັ້ນ ກໍໄດ້ຮັບຄະແນນສຽງຫລາຍສົມຄວນ ຄືຮວມກັນແລ້ວ ແມ່ນໄດ້ຮັບ 19%